القديسان مكسيموس ودوماديوس

القديسين ماكسيموس ودوماديوس كانو أولاد واحد حاكم رومانى اسمه فالنتينيان، و كان مسيحى ومربّى ولاده على الإيمان المسيحى. من وهم صغيرين كانو بيحبوا ربنا وقرروا يكرسوا حياتهم ليه. طلبوا من أبوهم يسافروا على نيقيا عشان يصلوا هناك، فى نفس المكان اللى اتعمل فيه مجمع نيقيا الاول.

أبوهم وافق وبعت معاهم حرس، لكن أول ما وصلو نيقيا، قالوا للجنود يرجعوا، وقالوا لهم يوصلو رسالة لأبوهم إنهم قرروا يعيشوا حياة رهبنة هناك.

 حياتهم الرهبانية وسفرهم لمصر 
فى الوقت ده، لما مات بطريرك القسطنطينيه، الإمبراطور ثيودوسيوس الاول كان ناوى يختار ماكسيموس يبقى البطريرك الجديد. لكن ماكسيموس و أخوه خافوا من المجد العالمى وقرروا يسيبوا سوريا ويعيشوا مع رعاة غنم، وهناك صلوا للمسيح يرشدهُم لمكان القديس انبا مقار الكبير.

فضلوا ماشيين حوالى تسع أيام على شط البحر، لحد ما وصلو وادى النطرون. وهناك قابلهم القديس أنبا مقار، وساعدهم يبنوا قلاية (يعنى بيت رهبانى صغير)، وعلّمهم يشتغلوا شغل بسيط يقدروا يعيشوا منه.

كانوا عايشين فى هدوء وصلاة، مابيكلّموش حد غير لما يروحوا ياخدوا الأسرار المقدسة من أنبا مقار. و فى مرة شافهم أنبا مقار وهما بيصلوا، و كان حوالينهم نور سماوى وملاك واقف بسيف من نار بيحرسهم، فساعتها صرخ وقال لهم: "صلّوا ليا!"

 نياحتهم 
ماكسيموس جاله مرض سخونية جامدة، وقبل ما يموت صلى وقال: "يارب، نورك ينور طريقى". واللى كانو حواليه شافوا أنبياء و قديسين، و كان فيهم يوحنا المعمدان و الملك قسطنطين. و بعد ما مات، أنبا مقار صرخ وقال: "طوباك يا ماكسيموس".

بعد كده بكام يوم، دوماديوس طلب من أنبا مقار يصلى له عشان يموت زى أخوه. وفعل جاله نفس المرض، ولما أنبا مقار كان رايح له، شاف رؤية وقال: "دوماديوس تنيح".

أنبا مقار بنى كنيسة فى نفس المكان، وده كان أول دير يتبنى فى برية شيهيت (اللى هى وادى النطرون دلوقتى). وماكسيموس ودوماديوس اتعتبروا أول اتنين رهبان يتنيحوا هناك.

 تكريمهم فى الكنيسة 
الكنيسة القبطية بتفتكرهم كل سنة وبتحتفل بعيد نياحتهم: يوم 14 طوبه للقديس ماكسيموس، و17 طوبه للقديس دوماديوس. والكنيسة السريانية بتفتكرهم يوم 9 يناير.

القديسين دول ليهم مكانة كبيرة عند الأقباط، وبيعتبروهم زى للرهبنة الحقيقية.

 مصادر 

 شوف كمان 
 الأنبا مقار الكبير
 الرهبنه فى مصر

 روابط بركانيه
 سيرة القديسين على موقع الأنبا تكلا
 السنكسار القبطى - طوبه 17
 ترجمة إنجليزى لحياتهم - Anthony Alcock

تصنيف:قديسين مصريين
تصنيف:قديسين فى الكنيسة القبطية
تصنيف:الرهبنة المسيحية
تصنيف:وادى النطرون